Amabali EBhayibhile: Ukufundisa KukaYesu - IWebhsayithi Esemthethweni YamaNgqina KaYehova
NGENYE imini uYesu uxelela enye indoda ukuba ithande ummelwane wayo. Le ndoda iyambuza uYesu: ‘Ngubani na ummelwane wam?’ UYesu uyayazi into ecingwa yile ndoda. Icinga ukuba abamelwane bayo ngabantu bohlanga lwayo nonqulo lwayo kuphela. Ngoko masibone okuthethwa nguYesu kuyo.
Ngamaxesha athile uYesu ufundisa ngebali. Wenza loo nto ke ngoku. Ubalisa ibali elingomYuda nomSamariya. Sele sifundile ukuba inkoliso yamaYuda ayiwathandi amaSamariya. Lithi ibali likaYesu:
Ngenye imini kwakukho umYuda owayesihla ngendlela esentabeni esinge eYeriko. Kodwa wahlaselwa ngabaphangi. Bathabatha imali yakhe baza bambetha waphants’ ukufa.
Kamva, kwehla umbingeleli wakwaYuda ngendlela. Wayibona le ndoda yenzakeleyo. Ucinga ukuba wenza ntoni? Wacezela phayaa endleleni wemka. Kweza omnye umntu wonqulo. YayingumLevi. Ngaba wema? Hayi, naye akazange eme ukuze ancede le ndoda yenzakeleyo. Unokubabona umbingeleli kwanomLevi bemgama phayaa besehla ngendlela.
Kodwa khawujonge ukuba ngubani lo ulapha nale ndoda yenzakeleyo. NgumSamariya. Yaye unceda umYuda. Uqaba iyeza emanxebeni akhe. Kamva, usa lo mYuda kwindawo anokuphumla kuyo ade aphile.
Akugqiba ibali lakhe, uYesu uthi kwindoda ebimbuze umbuzo: ‘Ngubani kwaba bathathu ocinga ukuba ngezenzo waba ngummelwane wendoda eyenzakeleyo? Ngaba ngumbingeleli, umLevi okanye umSamariya?’
Indoda iyaphendula: ‘NgumSamariya. Ube nobubele kwindoda eyenzakeleyo.’
UYesu uthi: ‘Unyanisile. Hamba ke ubaphathe ngokunjalo abanye.’
Akuyithandi na indlela afundisa ngayo uYesu? Sinokufunda izinto ezininzi ezibalulekileyo ukuba siyakuphulaphula oko kuthethwa nguYesu eBhayibhileni, uthini wena?
Nguwuphi umbuzo obuzwa yenye indoda kuYesu yaye ngoba?
Yintoni esetyenziswa nguYesu ngamanye amaxesha xa efundisa, yaye yintoni esisele siyifundile ngamaYuda namaSamariya?
Kwibali likaYesu, kwenzeka ntoni komnye umYuda endleleni eya eYeriko?
Kwenzeka ntoni xa umbingeleli ongumYuda nomLevi bedlula ngakuloo ndlela?
Kulo mfanekiso, ngubani onceda umYuda owenzakeleyo?
Emva kokuba eligqibile eli bali, uYesu ubuza wuphi umbuzo, yaye iphendula njani le ndoda?
Kunokuba awuphendule ngokungqalileyo umbuzo, uYesu uyinceda njani indoda ewazi kakuhle uMthetho ukuba iqiqe ngalo mbandela? (Luka 10:26; Mat. 16:13-16)
UYesu uyisebenzisa njani imizekeliso ukuze aphelise umkhethe kwabo bamphulaphuleyo? (Luka 10:36, 37; 18:9-14; Tito 1:9)